จีสตีลเพิ่มทุนสำเร็จ‘เอสเอสไอ’ขาดทุน
เพิ่มทุนจีสตีลยกขายอาร์เซลอร์ฉลุย ตีกลับสำรอง 7,000 ล้าน พลิกกำไรด้าน SSI ขาดทุนไตรมาสสอง 1,072 ล้านบาท
16 ส.ค. 2554

เพิ่มทุนจีสตีลยกขายอาร์เซลอร์ฉลุย ตีกลับสำรอง 7,000 ล้าน พลิกกำไรด้าน SSI ขาดทุนไตรมาสสอง 1,072 ล้านบาท 
เมื่อวันที่ 15 ส.ค. ที่ประชุมวิสามัญผู้ถือหุ้นจีสตีล (GSTEEL) มีมติเพิ่มทุนจดทะเบียนจำนวน 11,920 ล้านหุ้น ให้กับบริษัท อาร์เซลอร์ มิตตัล (AM) ผู้ผลิตเหล็กรายใหญ่อันดับ 1 ของโลก ราคาเสนอขายหุ้นละ 0.63 บาท คิดเป็นมูลค่า 7,509 ล้านบาท ทุนจดทะเบียนเพิ่มเป็น 29,798ล้านบาท จากเดิม 16,481 ล้านบาท และการเพิ่มทุนของบริษัท จี เจ สตีล (GJS) บริษัทย่อยของจีสตีล โดยการแปลงหนี้เป็นทุนให้กับ GSTEEL
นอกจากนี้ ผู้ถือหุ้นยังอนุมัติการทำรายการสัญญาให้ความช่วยเหลือทางการเงิน จำนวน 500 ล้านเหรียญสหรัฐ ระยะเวลา 5 ปี ดอกเบี้ย 12% และสัญญาให้ความช่วยเหลือทางธุรกิจ ระยะเวลา 10 ปี คิดค่าธรรมเนียม 2% จากยอดขายทั้งหมด แต่ไม่เกิน 40 ล้านเหรียญสหรัฐ 
นายวิจิตร สุพินิจ ประธานกรรมการ GSTEEL กล่าวว่า อาร์เซลอร์ จะใส่เงินเพิ่มทุนและเงินหนุนสภาพคล่องภายในเดือน ต.ค.นี้ ซึ่งจะเริ่มดำเนินการผลิตได้ทั้งหมด หรือ 3.3 ล้านตัน/ปี จากปัจจุบันมีกำลังผลิต 50-60% และกรณีผลิตได้ 70% จะถึงจุดคุ้มทันที โดยเชื่อว่าหลังจาก AM เข้าร่วมทุนแล้ว จะทำให้กลุ่มจีสตีลมีกำไรขั้นต้นดีขึ้นปีละ 300 ล้านเหรียญสหรัฐ 
จีสตีล ได้ตั้งสำรองต่างๆ จำนวน 6,000-7,000 ล้านบาท หลังจากที่กลุ่มทุนใหม่เข้ามาทุกอย่างจบ สำรองจะตีกลับมาเป็นกำไรในไตรมาส 4 ขณะที่ผลดำเนินงานไตรมาส 2 มีกำไรจากการดำเนินงานแล้ว 
นายวิน วิริยประไพกิจ กรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยผลประกอบการไตรมาส 2/2554 ว่า มีผลขาดทุน 1,072 ล้านบาท จากการที่รายได้จากการขายและบริการรวม 9,511 ล้านบาท ลดลง 20% จากงวดเดียวกันของปีก่อน โดยธุรกิจเหล็กแผ่นรีดร้อนมีผลขาดทุนสุทธิ 391 ล้านบาท จากปัจจัยลบภายนอกและภัยธรรมชาติ 
นายวิน กล่าวว่า ยังคงเป้าหมายปริมาณขายในครึ่งหลังของปีนี้โตขึ้น 40% จากครึ่งปีแรกที่จำนวน 1.2 ล้านตัน และมีแผนปรับปรุงเตาถลุงที่เอสเอสไอยูเค ด้วยการระดมทุน 4,200 ล้านบาท